"טעימות" מפירות ט"ו בשבט - הצעה לסדר טו בשבט 'מורשתי'

"אני, החתום למטה, נכספה וגם כלתה נפשי להדפיס ספר הקדוש הזה, להיות מצוי ביד כל איש ואיש ובפרט בארצנו הקדושה, ארץ אשר לא תחסר כל בה, והוא סדר ט"ו בשבט, שנהגו בו רבים יראי ה' וחושבי שמו, ובכללם בערנו גאבס יע"א, שיתקבצו קהל גדול ורב עם, בלילה או ביום ט"ו בשבט הנקרא ר"ח לאילנות, שיכינו את אשר יביאו שבעה מינים אשר נשתבחה בהם הארץ הקדושה, ככתוב ארץ חיטה ושעורה וגומר, ושאר מיני פירות וזירעונים ומיני מתיקה מינים ממינים שונים וקודם אכילת כל דבר לומדים לימוד השייך לו ומברכים על כל אחד ואחד ברכתו הראוי לו בשפה ברורה ובנעימה."

(רבי חיים חורי, מבוא לספר "פרי עץ הדר" בו סדר לימוד ט"ו בשבט לכל פרי ופרי)

רבי ישראל מרוזין, נהג ללבוש בגדי שבת לכבוד ראש השנה לאילנות

"כי האדם עץ השדה", ואף היה עורך את שלחנו בפירות ארץ ישראל,

הוא היה אומר כי בט"ו בשבט "השרף עולה באילנות",

שכן ההתחדשות שבעולם כללית היא ומקיפה את כל היקום,

את הדומם והצומח כמו את המדבר והחי,

ובשעה שמים חדשים מרעננים את האילנות הקפואים בחורף,

פורצת הרעננות גם לעורקים של האדם מישראל.

ט"ו בשבט בחצרות צדיקים <http://www.daat.ac.il/daat/kitveyet/mahanaim/tu-2.htm>

**הרואה פרי המתחדש משנה לשנה בתחילת ראייתו, מברך שהחיינו.**

(משנה תורה להרמב"ם, ברכות פרק י' הלכה ג')

כתוב בירושלמי סוף פרק עשרה יוחסין רבי חזקיה בשם רב:

עתיד אדם ליתן דין וחשבון על כל שראתה עיניו ולא אכל,

רבי אלעזר חשש לההיא שמעתתא ומצמצם ליה פריטין ואכיל מכל מלה חדא בשתא

(רבי אלעזר חשש לאותה שמועה, והיה מצמצם לו פרוטות ואוכל מכל דבר חדש בשנה) עיין שם,

על כן אפילו עני שבישראל ישתדל לקנות מכל פרי חדש

לאכול ממנו הוא ואנשי ביתו ולברך שהחיינו להודות לה':

(הרב יוסף חיים, בן איש חי - הלכות, פרשת ראה, אות ט"ז)

כאן מוזמנים כולם לטעום פרי חדש ולברך שהחיינו

* במה נתברך -

יהי רצון שבעבור עריכת סדר זה, ובסגולתם של פירות ארץ ישראל, נזכה להגשמת כל ערכינו, שנעלה את הדברים הגשמיים למדרגה של רוחניות. שכל אישה ואיש, שכל עץ ואילן יתנו את פריים המיוחד להם. שתתחדש עלינו שנת אילן טובה ושופעת ברכה עד בלי די !

1. רבי יוחנן בן זכאי היה אומר: אם היה נטיעה בתוך ידך ויאמר לך: הרי המשיח - בוא ונטע את הנטיעה ואחר כך צא והקבילהו.

אבות דר' נתן ל"א

1. כי תבואו אל הארץ ונטעתם

אמר להם הקב"ה לישראל:

אע"פ שתמצאו אותה מליאה כל טוב

לא תאמרו נשב ולא נטע אלא הוו זהירין בנטיעות...

כשם שנכנסתם ומצאתם נטיעות שנטעו אחרים

אף אתם היו נוטעים לבניכם.

שלא יאמר אדם: אני זקן כמה שנים אני חי

מה אני עומד מתיגע לאחרים למחר אני מת...

לפיכך לא יבטל אדם מן הנטיעות אלא כשם שמצא עוד יוסיף ויטע אפילו יהיה זקן.

מדרש תנחומא קדושים פרק ח

1. ***פירות העולם הבא***

פעם היו מסובים אצל הצדיק ר' אייזיק מזידיצ'וב, ובאו המון אורחים לטו בשבט

והכינו החסידים ערמות רבות של פירות, אך לא הספיקו לכל קהל הנוכחים.

עמד הצדיק על רגליו ואמר:

"בפירות אתם חושקים? הבה ואגיד לכם, היכן תמצאו אותם, בפרק הראשון ממסכת פאה. וכך כתוב שם: 'אלה דברים, שאדם אוכל פירותיהם בעולם הזה, והקרן קיימת לו לעולם הבא',

ברכת חיים

אֵלּוּ דְבָרִים שֶׁאָדָם אוֹכֵל פֵּרוֹתֵיהֶם בָּעוֹלָם הַזֶּה,

וְהַקֶּרֶן קַיֶּמֶת לוֹ לָעוֹלָם הַבָּא:

כִּבּוּד אָב וָאֵם,

וּגְמִילוּת חֲסָדִים,

וַהֲבָאַת שָׁלוֹם בֵּין אָדָם לַחֲבֵרוֹ;

וְתַלְמוּד תּוֹרָה כְּנֶגֶד כֻּלָּם.

פאה פרק א משנה א

צריך המלמד לדעת שאת בני ה' וגדולי ישראל עליהם לחנך ולגלות.

ואת הנערים אשר לפניהם יראו לנשמות גדולות אשר עודן באבן, ועליהם להצמיחן ולהפריחן. גנן הוא בגן ה' לעבדה ולשמרה.

ואף אם יראה בהם נערים אשר לפי הכרתו מרי נפש הם ומדות רעות להם,

ידע שזה טבע של גרעיני הנשמות ובוסר המלאכים,

מרים הם בחניטתם ומלאי עסיס בגדלותם.

אין מידה וטבע רעה בהחלט בילד ישראל הורונו קדושי ישראל...

רק שצריך לדעת איך לשמש בהם ולגדלם...

הרב קלונימוס קלמיש, 'אש קודש'- נכתב בגטו ווארשה.

**תפילת הנוטעים / מאת הרב בן ציון חי עוזיאל**

אבינו שבשמים,

בונה ציון וירושלים

ומכונן מלכות ישראל,

השקיפה ממעון קדשך מן השמים

וברך את עמך ישראל

ואת האדמה אשר נתת לנו

כאשר נשבעת לאבותינו.

רצה ה' ארצך

והשפע עליה מטוב חסדך.

תן טל לברכה

וגשמי רצון הורד בעתם

לרוות הרי ישראל ועמקיה

ולהשקות בהם כל צמח ועץ.

ונטיעות אלה

אשר אנחנו נוטעים לפניך היום

העמק שרשיהם וגדל פארם

למען יפרחו לרצון

בתוך שאר עצי ישראל

לברכה ולתפארה.

וחזק ידי כל אחינו

העמלים בעבודת אדמת הקודש

ובהפרחת שממתה.

ברך יי חילם

ופעל ידם תרצה.

אמן

1. בשעה שברא הקב"ה את אדם הראשון נטלו והחזירו על כל אילני גן עדן ואמר לו ראה מעשי כמה נאים ומשובחין הן וכל מה שבראתי בשבילך בראתי תן דעתך שלא תקלקל ותחריב את עולמי שאם קלקלת אין מי שיתקן

מדרש רבה קהלת פרשה ז פסקה יט

1. ***סיפר הרב אריה לוין***

זכרתי ימים מקדם, בשנת תרס"א שזכיתי בחסדי עליון יתברך שמו, לעלות על אדמת הקודש ביפו. שחרתי בראשונה את פני רבי הרב קוק זצוק"ל, קיבלני בסבר פנים יפות כדרכו בקודש לכל אחד, שוחחנו בדברי תורה. אחרי תפילת מנחה יצא רבינו כדרכו בקודש, לשוח בשדה לצמצם מחשבותיו, ואני התלוויתי איתו. בדרך קטפתי איזה עשב או פרח, הזדעזע רבינו ואמר לי בנחת, כי הוא נזהר מאוד לבלתי קטוף בלי תועלת עשב או פרח שיכול לגדול או לצמוח, כי אין עשב מלמטה, שאין לו מזל מלמעלה ואומר לו גדל. כל ציץ עשב אומר דבר, כל אבן לוחשת איזה סוד, כל הבריאה אומרת שירה...

* תקומתו של העץ איננה מושרשת בענפים ובעלים ובפירות המפוארים, - אלא בשרשיו, שהם מחוזקים במקום אשר הרוחות והסערות לא תגענה שמה. הם מתחזקים על מקור מים חיים שלהתחדשות. העץ איננו דואג בזמן שהסערות תופסות אותו, מנענעות אותו כופפות אותו, - הוא לא נע ולא זע ממקומו, וכל זמן שהוא לא נעקר ממקומו, היה תהיה לו תקומה! ועל כן נמצא שהאילן לא הפסיד כלום, ואדרבא - החליף כוח במאבק. כן הוא האדם. כל זמן שהוא נצמד לשרשיו הרוחניים - שום רוח לא תעקור אותו מקומו. ונהפוך הוא, הסערות תעוררנה את כח התחדשות!

(רבי שמשון רפאל הירש)

מעשה ברבי ישמעאל ורבי עקיבא שהיו מהלכין בחצות ירושלים והיה עמהן אדם אחד. פגע בהן אדם חולה.

אמר להן: רבותי אמרו לי במה אתרפא.

אמרו לו: קח לך כך וכך עד שתתרפא.

אמר להן אותו האיש שהיה עמהן: מי הכה אותו בחולי.

אמרו לו: הקב"ה.

אמר להן: ואתם חכמים הכנסתם עצמיכם בדבר שאינו שלכם, הוא הכה ואתם מרפאין.



אמרו לו: במה מלאכתך.

אמר להן: עובד אדמה אני והרי המגל בידי.

אמרו לו: מי ברא את האדמה מי ברא את הכרם.

אמר להם: הקב"ה.

אמרו לו: ואתה מכניס עצמך בדבר שאינו שלך, הוא ברא אותו ואתה אוכל פירות שלו.

אמר להן: אין אתם רואין המגל בידי אלולי שאני יוצא וחורשו ומכסהו ומזבלהו ומנכשו לא העלה מאומה.

אמרו לו: שוטה שבעולם ממלאכתך לא שמעת מה שכתוב, אנוש כחציר ימיו. כשם שהעץ אם אינו נזבל ונתנכש ונחרש אינו עולה, ואם עלה ולא שתה מים אינו חי והוא מת. כך- הגוף הוא העץ. הזבל הוא הסם. איש האדמה הוא הרופא.

אמר להם: בבקשה אל תענישוני.

מדרש שמואל פרשה ד



כל מה שנברא בששת ימי בראשית צריכין עשייה כגון החרדל צריך למתוק התורמוסים צריך למתוק החיטין צריכין להטחן אפילו אדם צריך תיקון:

מדרש רבה בראשית, יא